
REFERAT DE  APROBARE  A PROIECTULUI DE HOTĂRÂRE
privind trecerea din domeniul privat al Municipiului Timișoara în domeniul public al Municipiului Timișoara a terenului situat în str. Gh.Lazăr, înscris în CF 434491 Timișoara

1. Descrierea situaţiei actuale:	
 	Terenul care face obiectul acestui proiect aparține intravilanului Municipiului Timişoara, fiind situat între străzile Gh. Lazăr și Coriolan Brediceanu, adiacent parcării subterană din str. Nikolaus Berwanger nr.5, înscrisă în CF 434670 Timișoara. 
	Datele de identificare ale terenului și geometria imobilului sunt înscrise în CF 434491 Timișoara, nr. top.434491, suprafața de 2417 mp, terenul fiind proprietatea Primăriei Municipiului Timișoara-domeniu privat.
	Pe terenul respectiv se află o rețea termică amplasată conform planului anexat la Avizul unic pentru rețele existente nr. 19/16.01.2020 eliberat de Direcția Urbanism, Biroul Banca de Date Urbană.
2. Schimbări preconizate și rezultate așteptate:
	Reglementarea situației juridice a terenului înscris în CF 434491 este necesară având în vedere că rețelele de termoficare cu instalațiile, construcțiile și terenurile aferente, sunt de natura domeniului public, conform Anexei nr.4 la Ordonanța de Urgență nr.57/2019 privind Codul Administrativ.
3. Alte informații:
 	Pe o parte din terenul aferent rețelei de termoficare, care face legătura între str. Gh.Lazăr și terenul concesionat Societății Comerciale DRUMURI MUNICIPALE TIMIȘOARA S.A., aceasta a solicitat acordul Consiliului Local al Municipiului Timișoara pentru asigurarea accesului la terenul aferent parcării subterane, nefiind afectată rețeaua de termoficare.
4. Concluzii:
	Având în vedere cele menţionate mai sus, considerăm necesară și oportună trecerea din domeniul privat al Municipiului Timișoara în domeniul public al Municipiului Timișoara a terenului situat în str. Gh.Lazăr, înscris în CF 434491 Timișoara, precum și aprobarea realizării accesului la domeniul public de pe parcela concesionată înscrisă în CF 434670 Timișoara.

RAPORT DE SPECIALITATE
privind trecerea din domeniul privat al Municipiului Timișoara în domeniul public al Municipiului Timișoara a terenului situat în str. Gh.Lazăr, înscris în CF 434491 Timișoara


              Având în vedere Referatul de aprobare a proiectului de hotărâre nr. SC2021-         8265/29.03.2021 a Primarului Municipiului Timișoara și Proiectul de hotărâre privind trecerea din domeniul privat al Municipiului Timișoara în domeniul public al Municipiului Timișoara a terenului din str. Gh. Lazăr, înscris în CF 434491, facem următoarele precizări:
	Terenul care face obiectul acestui proiect aparține intravilanului Municipiului Timişoara, fiind situat între străzile Gh. Lazăr și Coriolan Brediceanu, adiacent parcării subterană din str. Nikolaus Berwanger nr.5, înscrisă în CF 434670 Timișoara. 
	Datele de identificare ale terenului și geometria imobilului sunt înscrise în CF 434491 Timișoara, nr. top.434491, suprafața de 2417 mp, terenul fiind proprietatea Primăriei Municipiului Timișoara-domeniu privat.
	Pe terenul respectiv se află o rețea termică amplasată conform planului anexat la Avizul unic pentru rețele existente nr. 19/16.01.2020 eliberat de Direcția Urbanism, Biroul Banca de Date Urbană.
	Pe o parte din terenul aferent rețelei de termoficare, care face legătura între str. Gh.Lazăr și terenul concesionat Societății Comerciale DRUMURI MUNICIPALE TIMIȘOARA S.A., aceasta a solicitat acordul Consiliului Local al Municipiului Timișoara pentru asigurarea accesului la terenul aferent parcării subterane, nefiind afectată rețeaua de termoficare.
 	Pentru amenajarea unui acces auto din str. Gh.Lazăr în incinta parcării existente s-a eliberat Certificatul de Urbanism nr.3653/27.11.2019, reglementările privind autorizarea construcţiilor şi a amenajărilor vor fi aplicate în concordanţă cu prevederile Planului Urbanistic de Detaliu “Instituţii şi servicii”- FAZA I- Piaţa 700, aprobat prin HCLMT nr. 169/2006,  şi a Regulamentului Local de Urbanism.
	De asemenea, a fost eliberat Avizul Comisiei de circulație nr. DT2019-003904/09.05.2019 pentru amenajarea accesului auto din str. Gh.Lazăr.
	 Parcarea subterană este amplasată într-o zonă cu obiective de interes public și trafic intens, Piața ”Timișoara 700”, sedii administrative, complexe comerciale, cu un singur acces din str. Nikolaus Berwanger, stradă de categoria III cu funcțiunea principală de deservire locală. 
	Scopul realizării unui acces suplimentar în zona respectivă este îmbunătățirea accesibilității la parcarea existentă și fluidizarea traficului din str. Nikolaus Berwanger.
 	Reglementarea situației juridice a terenului înscris în CF 434491 este necesară având în vedere că rețelele de termoficare cu instalațiile, construcțiile și terenurile aferente, sunt de natura domeniului public, conform Anexei nr.4 la Ordonanța de Urgență nr.57/2019 privind Codul Administrativ.
	În evidențele Serviciului Juridic nu figurează litigii cu privire la terenul respectiv, conform adresei nr.SC2021-5394 /03.03.2021.
Nu figurează cereri de revendicare, efectuate prin notificare, conform prevederilor Legii nr. 10/2001, art.21, alin.2,3 – lege privind regimul juridic al unor imobile preluate în mod abuziv în perioada 6 martie 1945-22 decembrie 1989 şi nu figurează nici cereri privind redobândirea dreptului de proprietate depus în baza O.U.G.nr.94/2000, republicată, modificată şi completată prin O.U.G.nr. 209/2005 - privind retrocedarea unor imobile care au aparţinut cultelor religioase din România, pentru  terenul înscris în CF 434491 Timișoara.
 De asemenea, nu figurează cereri de revendicare în baza legilor fondului funciar conform adresei Compartimentului Administrare Fond Funciar cu nr. SC2021-5394 /04.03.2021.
Conform prevederilor Ordonanței de Urgență nr.57/2019 privind Codul Administrativ, art.296, alin.(2) ”Trecerea unui bun din domeniul privat al unei unităţi administrativ-teritoriale în domeniul public al acesteia se face prin hotărâre a consiliului judeţean, respectiv a Consiliului General al Municipiului Bucureşti ori a consiliului local al comunei, al oraşului sau al municipiului, după caz.” Conform art.296, alin.(7) ”Declararea bunurilor care fac obiectul trecerilor ca fiind de uz sau de interes public naţional sau local, după caz, se face prin hotărârile prevăzute la alin. (1)-(2). ”
	 Luând în considerare faptul că terenul respectiv  este de uz sau interes public local, propunem spre analiza Comisiilor din cadrul Consiliului Local al Municipiului Timişoara proiectul privind aprobarea trecerii din domeniul privat al Municipiului Timișoara în domeniul public al Municipiului Timișoara a terenului situat în str. Gh.Lazăr, înscris în CF 434491 Timișoara, precum și aprobarea realizării accesului la domeniul public de pe parcela concesionată înscrisă în CF 434670 Timișoara.
	Având în vedere prevederile legale expuse în prezentul raport, apreciem că proiectul de hotărâre menţionat mai sus îndeplinește condițiile pentru a fi supus dezbaterii și aprobării în plenul consiliului local. 

